Nordjyllands næstældste gymnasium fejrer fredag jubilæum med kage, sodavand og træplantning.

Flaget er hejst og kagen er klar. Fredag markerer Hjørring Gymnasium sit 150-års jubilæum, og det fejres på helt særlig vis. Op til 800 elever og deres lærere inviteres nemlig på musik, kage og sodavand på skolens grønne areal, mens der plantes et egetræ. Og lige netop træplantningen er ikke en tilfældighed. Træet trækker nemlig tråde til det ikoniske kastanjetræ, der stod i skolegården, dengang Hjørring Gymnasium lå i midtbyen i 1872. - Vi synes, træet skal videreføres i den betydning, det har fået som symbol på dannelse og uddannelse, siger Elsebeth Gabel Austin, der er rektor på Hjørring Gymnasium STX og HF. Latinskole blev til gymnasium Hjørring Gymnasium er Nordjyllands næstældste gymnasium, og ifølge rektoren hænger det sandsynligvis sammen med, at der fra 1500-tallet var en latinskole i byen. Den blev  efterfølgende omdannet til det gymnasium, der fejres fredag. 150-års jubilæet fremhæves ikke kun fredag. Skolens elever har allerede beskæftiget sig med dagens betydning. Alle klasser på skolen har haft en temadag, hvor år 1872 og skolens historie var på skemaet. Udover jubilæumstale og musik, så får eleverne også i dagens anledning lov til at gå tidligere hjem. Hør, hvad rektor Elsebeth Gabel Austin fortæller om Hjørring Gymnasiums historie: